El consell d'administració d'Aigües de Sagunt nomena al nou gerent
23 de juny 2017

![Imagen 1](/media/nf3h3i10/30_maq_quico.jpg)

​

El consell d'administració d'Aigües de Sagunt ha nomenat a Antonio Corts nou gerent de l'empresa mixta. L'alcalde de Sagunt, Quico Fernández, ha destacat la labor realitzada per l'anterior gerent, que ha sigut “**molt positiva en molts aspectes**”. “**No és la primera vegada que hi ha un canvi de gerent, de fet este serà el quart gerent de l'empresa mixta**”, ha recordat Fernández, qui ha dit que l'empresa ha recuperat “**una certa estabilitat**”, i ha ressaltat que l'entitat ja té beneficis.

El primer edil ha declarat que Aigües de Sagunt, en ser una empresa mixta de majoria pública, “**s'ha de regir pels mateixos procediments que el propi Ajuntament, i l'important és que tots estos procediments siguen transparents**”. D'altra banda, ha fet una valoració positiva del funcionament general de l'empresa perquè “**en estos moments podem afirmar que s'ha controlat d'una manera importantíssima el resultat de l'explotació. De fet, en l'actualitat el rendiment de la xarxa es troba al voltant del 70%, mentre que fa uns anys estava per sota del 50%**”.

Fernández ha manifestat el seu malestar per l'actitud “**poc comprensible i poc responsable**” que ha tingut l'Oposició amb el nomenament del nou gerent d'Aigües de Sagunt. “**Jo he estat sempre en el consell d'administració i mai s'ha posat mai cap problema, que és el que cal fer**”, ha afirmat Fernández. “**Una cosa és que valorem bé o molt bé el paper del gerent que hi havia fins ara i una altra és que es bloquege el nomenament d'un nou gerent que com sabem ho proposa el soci privat que és Aigües de València i que en principi, si no hi ha cap problema, no ha de bloquejar-se**” ha assegurat l'alcalde.

La tarifa actual que es cobra a la ciutadania pel servei d'aigües cobreix el cent per cent del seu cost, mentre que “**fa uns anys es facturava pràcticament un 60%, i el 40% del cost es cobria a través dels impostos. Jo crec que era una gestió irregular i poc transparent**”, ha dit l'alcalde. Sobre el preu del servei, Fernández ha declarat que “**en estos moments és equiparable a altres ciutats de les seues dimensions. Si férem un estudi comparatiu, en estos moments l'aigua és lleugerament més barata en alguns municipis com Paterna o Alzira, però pràcticament a la par, i és més cara a Torrent, Mislata, Gandia i altres municipis”.**

Referent a això, l'alcalde ha recordat l'existència del “**comptador solidari**”. “**En esta ciutat no se li talla l'aigua a ningú que no puga pagar-la, sinó que eixe cost s'assumeix en el propi pressupost d'Aigües de Sagunt**”. Per a Fernández, la gestió de l'aigua no implica que siga més cara per ser mixta, privada o totalment pública “**si atenem a tots els factors: aigua, comptadors, clavegueram, sanejament, etc.**”.

L'alcalde ha declarat que se celebrarà una reunió extraordinària del Consell Econòmic i Social el dia 10 de juliol “**en la qual parlarem amb els veïns i veïnes sobre estes qüestions, per a aclarir tots els dubtes i assumptes que generen major preocupació, perquè els nostres objectius són que es preste el servei d'aigua de la manera més eficient possible (en les millors condicions, sense pèrdues i que tinga un preu raonable) i d'altra banda que els ciutadans i ciutadanes estiguen absolutament convençuts que l'aigua es presta de forma eficient**”.

![](/media/vmzbpjp0/24_c_aguassagunto.jpg)  
  

*   [](http://www.facebook.com/sharer.php?u=https://aytosagunto.es/va/actualitat/el-consell-d-administracio-d-aigues-de-sagunt-nomena-al-nou-gerent/ "Facebook")
*   [](http://twitter.com/share?url=https://aytosagunto.es/va/actualitat/el-consell-d-administracio-d-aigues-de-sagunt-nomena-al-nou-gerent/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-d-administracio-d-aigues-de-sagunt-nomena-al-nou-gerent/ "Linked In")
*   [](mailto:?body=https://aytosagunto.es/va/actualitat/el-consell-d-administracio-d-aigues-de-sagunt-nomena-al-nou-gerent/)